钦定古今图书集成/历象汇编/历法典/第098卷 > 唐
## 钦定古今图书集成/历象汇编/历法典/第098卷 > 唐

唐《漏刻职掌之制》。

按《唐书百官志》：“五官挈壶正二人，正八品上；五官司
辰八人，正九品上；漏刻博士六人，从九品下。掌知漏
刻。凡孔壶为漏，浮箭为刻，以考中星昏明。更以击鼓
为节，点以击钟为节。”按《车服志》：“太极殿前刻漏所，
亦以左契给之，右以授承天门监门，昼夜勘合，然后
鸣鼓。”

### 元宗开元十三年为覆矩图定昼夜刻之长短

按《唐书元宗本纪》，不载。　按《天文志》，开元十三年，南
至岱宗，礼毕，自上传呼“万岁”，声闻于下。时山下夜漏
未尽，自日观东望，日已渐高。据历法，晨初迨，日出差
二刻半，然则山上所差，凡三刻馀。其冬至夜刻同立
春之后，春分夜刻同立夏之后。自岳趾升泰坛，仅二
十里，而昼夜之差一节。设使因二十里之崇，以立句
股术，固不知其所以然，况八尺之表乎？原古人所以
步圭影之意，将以节宣和气，辅相物宜，不在于辰次
之周径；其所以重历数之意，将欲恭授人时，钦若干
象，不在于浑盖之是非。若乃述无稽之法于视听之
所不及，则君子当阙疑而不议也。而或者各守所传
之器以述天体，谓浑元可任数而测，大“象可运算而
窥。”终以六家之说，迭为矛楯。诚以为盖天邪？则南方
之度渐狭；果以为浑天邪？则北方之极寖高。此二者，
又浑盖之家尽智毕议，未能有以通其说也。则王仲
任、葛稚川之徒，区区于异同之辨，何益人伦之化哉？
凡晷差冬夏不同，南北亦异，先儒一以里数齐之，遂
失其实。今更为《覆矩图》，“南自丹穴，北暨幽都，每极移
一度，辄累其差，可以稽日食之多少，定昼夜之长短，
而天下之晷，皆协其数矣。”